Hikmah Idul Fitri Bahasa Sunda 1442 H / 2021 M Sumber naskah : M. Zenal Muttaqin, Kementerian Agama - Kabupaten Sumedang. Bismillahirahmnirahim Assalamu'alaikum w w Dulur sareng Parawargi Rohimakumullah Taqaballaahu minna wa minkum Barokallahu fiikum Urang reugepkeun Hikmah Idul Fitri dina Bahasa Sunda taun 1442 H sami sareng taun 2021 M, anu dipasihan judul MUSHOBAROH "NIKREUH NGEUREUYEUH CALIK DI BUMI" Allahu Akbar (3x) Walillahilhamd Dulur sareng Parawargi Rohimakumullah, Asa cikeneh urang teh ngalaksanakeun Puasa Ramadan, padahal eta kajadian teh tos sabulan kaliwat. Suka bungah harita kabayang keneh ti mimiti nungguan tanggal hiji romadhon anu jadi kabiasaan di umumkeun ku pamarentah, dugika diumumkeun nana poe lebaran. Apal keneh kaum muslimin ngobrolkeun istilah hilal jeung rukyat, malah ditaun-taun kapengker istilah eta teh rame jadi tranding topic di sababaraha media, malah soh diheureuykeun ku balarea. Urang emut keneh kumaha bangsa urang nyambut Ramadan, acara bukber (buka bersama), tarling (taraweh keliling), tadarus, ngabuburit, mudik Idul Fitri jeung sajabana, harita rame di laksanakeun ku sadaya warga, khususna kaum muslimin-muslimat di nagara urang Indonesia.
Taun ayeuna Ramadan sareng Idul Fitri "harus berubah" kedah benten, urang sadaya nuju di paparin musibah Pandemic Covid-19, nyebarna panyakit alatan virus korona. Pamarentah nganjurkeun Just Stay At Home, Di Rumah Saja, Di Imah Wae. Damel di Bumi, Diajar di Bumi, Ibadah Oge di Bumi, teu aya sanes tujuan nana supaya urang teu nular jeung teu nularkeun, teu jadi madarat oge teu ngamadaratkeun. Allahu Akbar (3x) Walillahilhamd. Dulur sareng Parawargi Rohimakumullah, Dina raraga ngalaksanakeun anjuran ti pamarentah, bari di niatan ibadah ka Allah, cicing di imah - teu ciling-cingcat kaditu kadieu. Supaya teu jadi alat nyebarna virus korona, anu nuju ngawabah dina danget ieu. Mangga urang regepkeun sababaraha keterangan anu aya dina Al-Qur'an diantawisna : Kahiji : ngajaga hirup jeng kahirupan eta teh tanggungjawab urang sadaya. Teu tiasa dipasrahkeun ka hiji atawa dua pihak wungkul, miara kahirupan saurang saolah-olah ganjaranna miara hirup jeung kahirupan sa alam dunya Nyakitu deui sabalikna ngorbankeun atawa nyilakakeun hirup jeung kahirupan saurang jalma diitung saolah-oleh nyilakaeun jalma sa-alam dunya. Allah SWT ngadawuh anu hartosna : Saenyana sing saha anu maehan hiji jalma lain kulantaran eta jalma teh geus maehan jalma sejenna atawa lain ku lantaran geus nimbulkeun karusakan di ieu bumi, manehna dianggap geus maehan manusa sakumna, jeung sing saha anu geus miara hirup hiji jalma, manehna dianggap miara hirup huripna sakumna manusa." (QS Al-Maidah : 32) Jentre dina ayat Al-Qur'an nembe yen naon wae usaha urang sapertos nganggo masker, jagajarak, calik di bumi, supaya tiasa ngajaga diri jeung ngajaga anu sanes tina penyebaran virus korona dianggap ku Allah sebagai ibadah nyalametkeun hirup jeung kahirupan sa-alam dunya.
Kadua, dina kondisi sapertos ayeuna dimana urang dianjurkeun jaga jarak sareng nyeueurkeun calik di bumi, hakekatna mah urang teh nuju ngalaksanakeun peperangan di medan pertempuran, ngan dina danget ieu musuh urang teu katingali secara dhohir, mung ceuk ilmu pangetahuan virus korona teh aya di lingkungan urang bahkan keur nyerang urang sadaya. Kukituna dina danget ieu urang kudu sabar malah kudu ngalipatdandakeun kasabaran urang. Yeuh jalma-jalma anu ariman, masing salabar, jeung geura ngalawan ku kasabaran, geura sayaga, jeung geura tarakwa ka Allah supaya maraneh jadi jaya atawa sukses" (Q.S Ali Imran : 200) Dina ayat ieu Allah SWT maparin penjelasan kumaha carana urang jalma-jalma anu ariman tiasa ngahontal kasuksesan/kajayaan nyaeta : hiji kudu salabar, kadua ; sabar tina gangguan anu sejen, katilu ; ngalaksanakeun kataatan (nunggu sholat saatos sholat) atanapi ngajaga pos tina serangan musuh, anu kaopat ; oge diparentahkeun takwa ka Allah SWT. Mushobaroh dina ayat ieu benten sareng sabar, kasauran syeh as-sa'di nu dimaksud mushobaroh nyaeta dawam atawa kontinyu dina kasabaran dina raraga mayunan musuh. Lafadz ishbiru sareng shobiru ngandung makna anu beda, ishbiru nuduhkeun kana kasabaran ngan sapihak, nyaeta diri urang nyalira. Sedangkeun shoobiru nuduhkeun ayana dua pihak nyaeta sabar tina gangguan pihak sejen, misalna sabar nalika mayunan musuh. Katilu, iyeu nu paling penting nyaeta calikna urang di bumi, dina raraga nyegah sareng nanggulangi sebaran virus korona anu nuju jadi wabah sa-alam dunya, mudah-mudahan tiasa nyadarkeun oge ningkatkeun kadar kaimanan urang ka Allah SWT. Dina Al-Qur'an Allah SWT ngadawuh anu hartosna: Pirang-pirang jalma anu alatan jual-beuli jeung dagang marenehna henteu bisa poho tina eling ka Allah, tina ngadegkeun sholat, jeung tina nyumponan zakat , anu sarieun kana hiji poe anu dina poe eta teh hate jeung tetenjoan jadi goncang (QS. An-Nur :37)
Kadangkawis salami ieu sateuacan aya virus korona urang sadaya sering nganomor hijikeun dunya nganomor duakeun negeri akherat. Nganomor hijikeun harta, tahta sareng kakayaan dunya nganomor duakeun Allah SWT Robbul'alamin, anu ngatur sakabeh alam. Memang urang sering ngalaksanakeun amaliah kasaean ngan hanjakal amaliah urang sering teu didasaran ku ka-imanan, malah sering di dorong ku motivasi ngala kamulyaan dunya, ngudag-ngudag riya, sum'ah, gengsi ngaharep puja- puji ti manusa. Firman Allah SWT anu hartosna : Jeung Kami nyodorkeun saniskara amal anu ku maranehna geus dilampahkeun, tuluy Kami ngajadikeun amal-amalna jadi lebu anu mahabu (QS. Alfurqon : 23) Abdullah Bin Mas'ud RA kantos sasauran ka para sahabatna; "Puasa jeung Sholat anjeun lewih loba tibatan para sahabat nabi, tapi sahabat nabi tetep langkung sae tibatan anjeun. Sahabat Abdullah Bin Mas'ud naros naha kunaon bet bisa kitu : Abdullah Bin Mas'ud ngawaler : dibandingkeun aranjeun, para sahabat nabi leuwih zuhud kana dunya leuwih mikacinta akherat". Allahu Akbar (3x) Walillahilhamd. Dulur sareng Parawargi Rohimakumullah, Ngalangkungan tarbiyyah ramadon anu parantos dilaksanakeun ku urang sabulan campleng kamari, disarengan ku rupi-rupi pembatasan dina raraga pananggulangan sebaran virus korona mudah-mudahan urang sadaya tiasa janten jalmi-jalmi anu kenging kabagjaan aman salamet di dunia oge diakherat. Amin ya Allah ya Rabbal'alamin.